Грошы - рухавік не толькі тэхналагічнага, але і анімацыйнага прагрэсу. Лічыцца, што бюджэты мультыплікацыйных стужак павінны быць на парадак меншымі за бюджэты карцін з акцёрамі, бо ў анімацыі не задзейнічаны павільёны, натурная пляцоўка і г. д. Для аўтарскай, або, як яе яшчэ называюць, фестывальнай анімацыі, сапраўды, бюджэт фільма не вырашае поспеху, бо справа тут - у цярпенні і таленце майстра. Падобную стужку можна цяпер зняць на... звычайны лічбавы фотаапарат, аднак у кінатэатры ды на кабельным тэлеканале яе не пакажуць: масавы глядач прызвычаіўся зусім да іншых, так бы мовіць, дыснееўскіхстандартаў, якія можа забяспечыць толькі індустрыяльная вытворчасць. 